**NACRT**

**ZAKON**

**O IZMJENAMA I DOPUNAMA ZAKONA O POSREDOVANJU PRI ZAPOŠLJAVANJU I PRAVIMA ZA VRIJEME NEZAPOSLENOSTI**

**Član 1**

U Zakonu o posredovanju pri zapošljavanju i pravima za vrijeme nezaposlenosti („Službeni list CG“, broj 24/19) u članu 5 stav 2 alineja 7 poslije riječi: „supsidijarnu zaštitu“ stavlja se zarez i dodaju se riječi: „privremenu zaštitu“.

**Član 2**

U članu 6 stav 1 poslije alineje 1 dodaje se nova alineja koja glasi:

„-zaposleno lice;“.

Dosadašnje al. 2, 3, 4, 5 i 6 postaju al. 3, 4, 5, 6 i 7.

**Član 3**

U članu 11 stav 2 riječi: „45 dana“ zamjenjuju se riječima: „60 dana“.

**Član 4**

U članu 16 stav 1 tačka 3 riječi: „profesionalnu orijentaciju“ zamjenjuju se riječima: „karijerno vođenje i savjetovanje“.

**Član 5**

Naziv člana 19 mijenja se i glasi:

„Karijerno vođenje i savjetovanje“

U članu 19 riječi: „Profesionalna orijentacija“ zamjenjuju se riječima: „Karijerno vođenje i savjetovanje“.

**Član 6**

U članu 23 poslije stava 3 dodaje se novi stav koji glasi:

„Posredovanje pri zapošljavanju iz stava 1 ovog člana može se ostvariti neposrednim povezivanjem nezaposlenog lica, odnosno ostalih tražilaca zaposlenja sa poslodavcem ili elektronskim putem, u skladu sa propisima o elektronskoj upravi.“

**Član 7**

U članu 25 poslije stava 1 dodaje se novi stav koji glasi:

„Prijava o slobodnom radnom mjestu može se podnijeti Zavodu neposrednom predajom ili u elektronskom obliku, u skladu sa propisima o elektronskoj upravi.“

Dosadašnji stav 2 briše se.

**Član 8**

U članu 26 stav 3 mijenja se i glasi:

„Poslodavac je dužan da Zavod obavijesti o zasnivanju-prestanku radnog odnosa sa nezaposlenim licem, odnosno drugim licem, u roku od pet radnih dana od dana zasnivanja, odnosno prestanka radnog odnosa, podnošenjem prijave o zasnivanju-prestanku radnog odnosa, odnosno prijave o zasnivanju-prestanku radnog odnosa za više lica.“

Poslije stava 3 dodaju se dva nova stava koji glase:

„Poslodavac koji djelimično ili potpuno ne realizuje prijavu o slobodnom radnom mjestu dostavlja Zavodu izvještaj o realizaciji prijave o slobodnom radnom mjestu.

Prijava o zasnivanju-prestanku radnog odnosa, prijava o zasnivanju-prestanku radnog odnosa za više lica i izvještaj o realizaciji prijave o slobodnom radnom mjestu mogu se podnijeti Zavodu neposrednom predajom ili u elektronskom obliku, u skladu sa propisima o elektronskoj upravi.“

Dosadašnji stav 4 postaje stav 6.

**Član 9**

U članu 30 stav 4 riječi: „u roku od deset radnih dana“ zamjenjuju se riječima: „najkasnije u roku od 30 dana“.

Poslije stava 4 dodaje se novi stav koji glasi:

„Prijava potrebe za zapošljavanjem kod stranog poslodavca može se podnijeti Zavodu neposrednom predajom ili u elektronskom obliku, u skladu sa propisima o elektronskoj upravi.“

**Član 10**

U članu 31 stav 1 briše se.

**Član 11**

Član 35 mijenja se i glasi:

**„Planiranje politike zapošljavanja**

**Član 35**

Strateške prioritete i ciljeve politike zapošljavanja utvrđuje Vlada Crne Gore (u daljem tekstu: Vlada), na predlog Ministarstva.

Predlog iz stava 1 ovog člana Ministarstvo priprema u koordinaciji sa organima državne uprave i Zavodom.“

**Član 12**

Član 37 briše se.

**Član 13**

U članu 38 stav 2 tačka 1 riječ „odraslih“ briše se.

U tački 4 riječ „preduzetništvo“ zamjenjuje se riječju „samozapošljavanje“.

U stavu 2 riječi: „Akcionom planu i“ brišu se.

**Član 14**

Naziv člana 40 mijenja se i glasi:

„Obrazovanje i osposobljavanje“.

U članu 40 st. 1, 2 i 3 riječ „odraslih“ briše se.

U članu 40 stav 1 riječi: „osposobljavanje za sticanje znanja, vještina i kompetencija za sticanje radnog iskustva za samostalno obavljanje poslova u određenom nivou obrazovanja“ zamjenjuju se riječima: „pripravništvo, radi sticanja radnog iskustva kroz osposobljavanje za samostalno obavljanje poslova u kvalifikaciji nivoa obrazovanja, odnosno stručnoj kvalifikaciji“.

**Član 15**

U članu 41 stav 1 riječi: „ u skladu sa Akcionim planom“ brišu se.

**Član 16**

U članu 42 stav 3 briše se.

Dosadašnji stav 4 postaje stav 3.

**Član 17**

Naziv člana 43 mijenja se i glasi:

“Podsticaji za samozapošljavanje”.

U st. 1, 2 i 5 riječ “preduzetništvo” zamjenjuje se riječju “samozapošljavanje”.

U stavu 5 poslije riječi “dodijeliti” dodaje se riječ “i”.

**Član 18**

U članu 44 st. 3, 4, 5, 6, 7, 8 i 9 brišu se.

**Član 19**

Poslije člana 44 dodaju se četiri nova člana koji glase:

**„Javni konkurs**

**Član 44a**

Za realizaciju programa iz člana 44 ovog zakona, Zavod raspisuje javni konkurs za izbor korisnika sredstava za realizaciju programa, koji se objavljuje na internet stranici Zavoda, oglasnoj tabli i u najmanje jednom štampanom mediju.

Prijava na javni konkurs podnosi se na propisanom obrascu, sa potrebnom dokumentacijom, neposrednom predajom ili elektronskim putem, u skladu sa propisima o elektronskoj upravi.

**Postupak izbora korisnika sredstava**

**Član 44b**

Direktor Zavoda obrazuje komisiju, koja obrađuje prijave i utvrđuje listu učesnika javnog konkursa na osnovu uslova, kriterijuma i obima sredstava utvrđenih programom.

Komisija na internet stranici Zavoda, najkasnije u roku od 15 dana od dana završetka javnog konkursa, objavljuje listu podnosilaca prijave na javni konkurs koji nijesu dostavili urednu i potpunu prijavu, uz ukazivanje na utvrđene nedostatke koji se odnose na prijavu, odnosno potrebnu dokumentaciju.

Podnosioci prijave sa liste iz stava 2 ovog člana dužni su da otklone utvrđene nedostatke u roku od pet dana od dana objavljivanja liste.

Ako se utvrđeni nedostaci ne otklone u roku iz stava 3 ovog člana prijava se odbija.

Ako podnosilac prijave otkloni nedostatke u određenom roku, smatraće se da je prijava bila uredna od njenog podnošenja.

Komisija iz stava 1 ovog člana nakon obrade prijava na javni konkurs, utvrđuje rang listu učesnika javnog konkursa, primjenom kriterijuma za izbor, vodeći računa o obimu sredstava za realizaciju programa, i sačinjava izvještaj koji podnosi direktoru Zavoda.

**Odluka o izboru korisnika sredstava**

**Član 44v**

Odluku o izboru korisnika sredstava donosi Upravni odbor Zavoda, na predlog direktora Zavoda.

Odluka se donosi bez obavještenja učesnika javnog konkursa o rezultatima ispitnog postupka i bez njihovog izjašnjenja o rezultatima ispitnog postupka prije donošenja odluke.

Odluka iz stava 1 ovog člana mora biti obrazložena i objavljena na internet stranci Zavoda.

Protiv odluke iz stava 3 ovog člana može se izjaviti žalba Ministarstvu, u roku od 15 dana od dana objavljivanja odluke na internet stranci Zavoda.

Žalba ne odlaže izvršenje odluke.

Međusobna prava, obaveze i odgovornosti Zavoda i korisnika sredstava, odnosno nezaposlenih lica koja za vrijeme uključivanja u program ne zasnivaju radni odnos, uređuju se ugovorom.

**Izbor organizatora obrazovanja**

**Član 44g**

Izuzetno od čl. 44a, 44b i 44v ovog zakona, radi upućivanja nezaposlenih lica u programe obrazovanja, Zavod objavljuje javni poziv licenciranim organizatorima obrazovanja.

Javni poziv iz stava 1 ovog člana objavljuje se na internet stranci Zavoda, oglasnoj tabli i u najmanje jednom štampanom mediju.

Prijavu na javni poziv podnosi licencirani organizator obrazovanja, na propisanom obrascu, neposrednom predajom ili elektronskim putem, u skladu sa propisima o elektronskoj upravi.

Na portalu Zavoda objavljuje se lista prijavljenih licenciranih organizatora obrazovanja, kod kojih se mogu realizovati programi obrazovanja.

Zavod, nakon profilisanja nezaposlenog lica i utvrđivanja individualnog plana zapošljavanja, usmjerava nezaposleno lice na odgovarajući program obrazovanja.

Nezaposleno lice bira organizatora obrazovanja sa liste iz stava 4 ovog člana, za realizaciju programa obrazovanja, elektronskim putem.

Zavod može pružiti potrebnu tehničku podršku nezaposlenom licu prilikom izbora organizatora obrazovanja.

Prije realizacije programa obrazovanja, Zavod zaključuje ugovor o međusobnim pravima, obavezama i odgovornostima sa organizatorom obrazovanja, iz stava 6 ovog člana i sa nezaposlenim licem koje je izabralo organizatora obrazovanja kod kojeg će biti uključeno u program obrazovanja odraslih.“

**Član 20**

U članu 45 stav 1 riječi: „utvrđenih Nacionalnom strategijom“ zamjenjuju se riječima: „koje utvrđuje Vlada“.

**Član 21**

U članu 47 stav 2 riječi: „obezbjeđuju penzijsko i invalidsko osiguranje i zdravstveno osiguranje“ zamjenjuju se riječima: „obezbjeđuje penzijsko i invalidsko osiguranje.“

**Član 22**

U članu 50 stav 1 tačka 3 riječi: „ prestanka radnog odnosa istekom vremena na koje je zaključen ugovor o radu na određeno vrijeme, odnosno“ brišu se.

U tački 4 poslije riječi: „u slučaju prestanka radnog odnosa“ dodaju se riječi: „istekom vremena na koje je zaključen ugovor o radu na određeno vrijeme, odnosno“.

**Član 23**

U članu 57 stav 2 riječi: „obračunavaju se doprinosi za penzijsko i invalidsko osiguranje i zdravstveno osiguranje“ zamjenjuju se riječima: „obračunava se doprinos za penzijsko i invalidsko osiguranje“.

**Član 24**

U članu 59 poslije stava 1 dodaje se novi stav koji glasi:

„Zahtjev iz stava 1 ovog člana podnosi se na propisanom obrascu, neposrednom predajom, dostavljanjem zahtjeva poštom ili u elektronskom obliku, u skladu sa propisima o elektronskoj upravi.“

Dosadašnji st.2, 3 i 4 postaju st. 3, 4 i 5.

**Član 25**

U članu 62 poslije stava 1 dodaje se novi stav koji glasi:

„Evidencije iz stava 1 ovog člana se vode u elektronskom obliku, u skladu sa propisima o elektronskoj upravi.“

U stavu 2 riječi: „u oblasti zapošljavanja“ zamjenjuju se riječju „Zavoda“

Dosadašnji stav 2 postaje stav 3.

**Član 26**

U članu 64 stav 2 riječi: „45 dana“ zamjenjuju se riječima: „60 dana“.

U stavu 3 poslije riječi „pozivom“ stavlja se zarez i dodaju se riječi: „elektronskim putem“.

Poslije stava 5 dodaje se novi stav koji glasi:

„Nezaposleno lice, odnosno ostali tražioci zaposlenja prijavljuju se u evidencije iz st. 1 i 4 ovog člana ličnim dolaskom u Zavod ili elektronskim putem, u skladu sa propisima o elektronskoj upravi.“

**Član 27**

U članu 65 poslije stava 1 dodaje se novi stav koji glasi:

„Prijave i dokazi iz stava 1 ovog člana mogu se podnijeti neposrednom predajom ili u elektronskom obliku, u skladu sa propisima o elektronskoj upravi.“

Dosadašnji st. 2, 3 i 4 postaju st. 3, 4 i 5.

**Član 28**

U članu 66 stav 2 poslije riječi:“ supsidijarne zaštite“ stavlja se zarez i dodaju se riječi: „privremene zaštite.“

U stavu 3 riječi: „od šest mjeseci“ zamjenjuju se riječima: „od tri mjeseca“.

**Član 29**

U članu 71 stav 2 poslije riječi „obrasce,“ dodaju se riječi: „način podnošenja obrazaca elektronskim putem,“.

Poslije stava 3 dodaje se novi stav koji glasi:

„Zahtjev za izdavanje uvjerenja iz stava 3 ovog člana podnosi se na propisanom obrascu neposrednom predajom ili u elektronskom obliku, u skladu sa propisima o elektronskoj upravi.“

U stavu 4 riječi: „posebnim zakonom“ zamjenjuju se riječima: „zakonom kojim se uređuju obrada i zaštita podataka o ličnosti“.

Dodadašnji stav 4 postaje stav 5.

**Član 30**

Poslije člana 71 dodaje se novi član koji glasi:

“**Korišćenje podataka od drugih organa**

**Član 71a**

Za obavljanje poslova u skladu sa ovim zakonom i drugim propisima, Zavod koristi podatke iz elektronskih i drugih zbirki podataka organa nadležnih za njihovu obradu, u obimu neophodnom za ostvarivanje svrhe obrade.

Zavod je dužan da obezbijedi zaštitu podataka koje koristi od slučajnog ili neovlašćenog pristupa, korišćenja, obrade i prosljeđivanja, u skladu sa zakonom kojim se uređuje zaštita podataka o ličnosti.

U cilju zaštite ličnih podataka prilikom obrade koja se vrši elektronskim putem, Zavod je dužan da obezbijedi da se u informacionom sistemu Zavoda automatski evidentiraju korisnici ličnih podataka, podaci koji su obrađivani, pravni osnov za korišćenje podataka, broj predmeta, vrijeme odjave i prijave sa sistema.“

**Član 31**

U članu 73 stav 1 poslije tačke 8 dodaje se nova tačka koja glasi:

„8a) uspostavlja i upravlja informacionim sistemom Zavoda, u skladu sa propisima o elektronskoj upravi.“

**Član 32**

U članu 86 stav 1 tačka 6 mijenja se I glasi:

“ne obavijesti Zavod o zasnivanju-prestanku radnog odnosa sa nezaposlenim licem, odnosno drugim licem, u roku od pet radnih dana od dana zasnivanja, odnosno prestanka radnog odnosa (član 26 stav 3);”

U tački 7 riječi: ”u roku od deset radnih dana” zamjenjuju se riječima: “najkasnije u roku od 30 dana”.

Tačka 8 briše se.

Dosadašnje tač. 9, 10, 11, 12, 13, 14 i 15 postaju tač. 8, 9, 10, 11, 12, 13 i 14.

**Član 33**

Poslije člana 88 dodaje se novi član koji glasi:

“**Započeti postupci za realizaciju programa aktivne politike zapošljavanja**

**Član 88a**

Postupci za realizaciju programa aktivne politike zapošljavanja, izbor korisnika sredstava i izbor organizatora obrazovanja započeti prije stupanja na snagu ovog zakona okončaće se prema propisima koji su se primjenjivali do stupanja na snagu ovog zakona.”

**Član 34**

Poslije člana 90 dodaje se novi član koji glasi:

“**Usklađivanje propisa**

**Član 90a**

Propisi za sprovođenje ovog zakona uskladiće se sa ovim zakonom u roku od 60 dana od dana stupanja na snagu ovog zakona.

Do donošenja propisa iz stava 1 ovog člana primjenjivaće se važeći propisi, ako nijesu u suprotnosti sa ovim zakonom.

**Član 35**

Ovaj zakon stupa na snagu osmog dana od dana objavljivanja u “Službenom listu Crne Gore”.

**Obrazloženje**

**I USTAVNI OSNOV** **ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o posredovanju pri zapošljavanju i pravima za vrijeme nezaposlenosti sadržan je u članu 16 stav 1 tačka 5, a u vezi sa članom 62 Ustava Crne Gore (“Službeni list CG”, br. 1/07 i 38/13), kojim je, pored ostalog, predviđeno da se zakonom uređuju i druga pitanja od interesa za Crnu Goru, odnosno jemči pravo na rad, slobodan izbor zanimanja i zapošljavanja, pravične i humane uslove rada i zaštitu za vrijeme nezaposlenosti.

**II. RAZLOZI ZA DONOŠENJE ZAKONA**

Zakon o posredovanju pri zapošljavanju i pravima za vrijeme nezaposlenosti (“Službeni list CG”, broj 24/19) donijet je u aprilu 2019. godine.

Izmjenama i dopunama navedenog zakona se prvenstveno pristupa zbog potrebe prilagođavanja odredbi istog u cilju nesmetanog uvođenja i implementacije Programa “Garancija za mlade”, kao i zbog definisanja odredbi koje će biti osnov za interoperabilnost baza podataka, čiji je cilj povezivanje Zavoda za zapošljavanje Crne Gore sa drugim institucijama radi razmjene podataka.

Ključna novina se odnosi na uvođenje mogućnosti da se prijavljivanje u evidenciju nezaposlenih lica, kao i pristup uslugama za tržište rada i pravima za vrijeme nezaposlenosti kod Zavoda za zapošljavanje Crne Gore može ostvariti I elektronskim putem, u skladu sa propisima o elektronskoj upravi.

Nezaposlena lica će ubuduće moći da se prijave u evidenciju Zavoda za zapošljavanje, osim ličnim dolaskom, i elektronskim putem. Takođe, nezaposlenim licima će biti omogućeno da zahtjeve za ostvarivanje prava za vrijeme nezaposlenosti mogu podnositi, osim neposrednom predajom Ili dostavljanjem zahtjeva poštom, i u elektronskom obliku.

Poslodavcima će se olakšati procedura prijavljivanja slobodnih radnih mjesta, na način što će prijave o slobodnom radnom mjestu, kao i prijave o zasnivanju-prestanku radnog odnosa, osim neposrednom predajom, Zavodu za zapošljavanje moći da dostave i elektronskim putem.

Pored navedenog, dodatno se preciziraju odredbe Zakona kojima se propisuje postupak za realizaciju programa aktivne politike zapošljavanja (raspisivanje javnog konkursa, izbor korisnika sredstava, donošenje odluke o izboru korisnika sredstava, izbor organizatora obrazovanja). Prijavljivanje na javne konkurse za realizaciju programa aktivne politike zapošljavanja, koje raspisuje Zavod za zapošljavanje, omogućiće se i elektronskim putem.

Definisana je odredba koja će biti osnov za korišćenje podataka iz elektronskih I drugih zbirki podataka organa nadležnih za njihovu obradu od strane Zavoda za zapošljavanje, a radi obavljanja poslova koje Zavod obavlja u skladu sa ovim zakonom I drugim propisima.

**III. USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Izmjenama i dopunama odredbi Zakona o posredovanju pri zapošljavanju i pravima za vrijeme nezaposlenosti ne vrši se usklađivanje sa pravnom tekovinom Evropske unije.

**IV. OBJAŠNJENJE OSNOVNIH PRAVNIH INSTITUTA**

**Članom 1** Nacrta zakona o izmjenama i dopunama Zakona o posredovanju pri zapošljavanju i pravima za vrijeme nezaposlenosti dopunjen je član 5 Zakona, kojim se propisuje ko se smatra nezaposlenim licem, tako da se nezaposlenim licem, u smislu ovog zakona, smatra i stranac kojem je odobrena privremena zaštita u Crnoj Gori. Navedenom odredbom vrši se usklađivanje sa Zakonom o međunarodnoj i privremenoj zaštiti stranaca.

**Članom 2** Nacrta zakona dodatno se precizira ko se ne smatra nezaposlenim licem, dodavanjem pojma „zaposleno lice“.

**Članom 3** Nacrta zakona vrši se izmjena u članu 11 stav 2 Zakona, na način da se mijenja rok u kome je nezaposleno lice dužno lično doći u Zavod za zapošljavanje, radi pripreme za zapošljavanje i zaposlenja. Umjesto roka od 45 dana ubuduće će nezaposleno lice imati navedenu obavezu najmanje jednom za vrijeme od 60 dana.

**Članom 4** Nacrta zakona vrši se izmjena u članu 16 Zakona, kojim se propisuje šta obuhvata priprema za zapošljavanje, kao usluga za tržište rada, u dijelu koji se odnosi na profesionalnu orijentaciju.Ovaj vid pripreme za zapošljavanje se preimenuje u „karijerno vođenje i savjetovanje“, radi usklađivanja sa terminologijom na nivou EU.

**Članom 5** Nacrta zakona koji se odnosi na član 19 Zakona, mijenja se naziv člana, tako da isti umjesto „profesionalna orijentacija“ glasi: „Karijerno vođenje i savjetovanje“, a pojam se mijenja i u tekstu istog člana. Razlog za ovu izmjenu je usklađivanje sa terminologijom na nivou EU.

**Članom 6** Nacrta zakona koji se odnosi na član 23 Zakona, kojim se propisuje šta obuhvata posredovanje pri zapošljavanju, kao usluga za tržište rada, dodavanjem novog stava precizira se način na koji se ova usluga može ostvariti. Propisano je da se posredovanje pri zapošljavanju može ostvariti kako neposrednim povezivanjem nezaposlenog lica, odnosno ostalih tražilaca zaposlenja sa poslodavcem, tako i elektronskim putem, u skladu sa propisima o elektronskoj upravi.

**Članom 7** Nacrta zakona koji se odnosi na član 25 Zakona, kojim se propisuje obaveza poslodavca da slobodno radno mjesto prijavi Zavodu za zapošljavanje, podnošenjem prijave o slobodnom radnom mjestu, dodaje se novi stav kojim se precizira da se navedena prijava može podnijeti Zavodu neposrednom predajom ili u elektronskom obliku, u skladu sa propisima o elektronskoj upravi.

Takođe, briše se stav 2, kojim je propisano koji se slučajevi ne smatraju slobodnim radnim mjestom, jer je isto propisano u Zakonu o radu.

**Članom 8** Nacrta zakona koji se odnosi na član 26 Zakona (Oglašavanje i informisanje), vrši se izmjena stava 3, tako što se dodatno precizira obaveza poslodavca da obavijesti Zavod za zapošljavanje o zasnivanju-prestanku radnog odnosa sa nezaposlenim licem, odnosno drugim licem, u roku od pet radnih dana od dana zasnivanja, odnosno prestanka radnog odnosa, podnošenjem prijave o zasnivanju-prestanku radnog odnosa, odnosno prijave o zasnivanju-prestanku radnog odnosa za više lica.

Takođe, dodaju se dva nova stava. Jedan kojim se propisuje da poslodavac koji djelimično ili potpuno ne realizuje prijavu o slobodnom radnom mjestu dostavlja Zavodu izvještaj o realizaciji prijave o slobodnom radnom mjestu. I drugi stav, kojim se precizira da se navedene prijave i izvještaj mogu podnijeti Zavodu neposrednom predajom ili u elektronskom obliku, u skladu sa propisima o elektronskoj upravi.

**Članom 9** Nacrta zakona koji se odnosi na član 30 Zakona (Posredovanje pri zapošljavanju u inostranstvu), mijenja se rok u kojem su Zavod za zapošljavanje i agencije za zapošljavanje dužni da prijavu potrebe za zapošljavanjem kod stranog poslodavca objave na svojoj oglasnoj tabli, internet stranici i u medijima koji se izdaju u Crnoj Gori. Ovu obavezu će biti dužni ispuniti najkasnije u roku od 30 dana od dana prijema prijave, a ne u roku od deset radnih dana, kako je propisano u važećem zakonu. U istom članu dodat je novi stav kojim se omogućava da se prijava potrebe za zapošljavanjem kod stranog poslodavca može podnijeti Zavodu kako neposrednom predajom, tako i u elektronskom obliku, u skladu sa propisima o elektronskoj upravi.

**Članom 10** Nacrta zakona briše se stav 1 u članu 31 Zakona, kojim je u važećem zakonu propisano da su Zavod, odnosno agencija dužni da obezbijede zaštitu lica u postupku zapošljavanja kod stranog poslodavca. Razlog za brisanje je u tome što su obaveze Zavoda, odnosno agencije u postupku zapošljavanja kod stranog poslodavca detaljno propisane u članu 32 Zakona.

**Članom 11** Nacrta zakona vrši se izmjena člana 35 Zakona (Nacionalna strategija zapošljavanja), radi usklađivanja sa Uredbom o načinu i postupku izrade, usklađivanja i praćenja sprovođenja strateških dokumenata i Metodologijom razvijanja politika, izrade i praćenja sprovođenja strateških dokumenata. Izmijenjenom odredbom člana 35 daje se pravni osnov za utvrđivanje strateških prioriteta i ciljeva politike zapošljavanja od strane Vlade Crne Gore, na predlog Ministarstva rada i socijalnog staranja.Predlog se priprema u koordinaciji sa organima državne uprave i Zavodom za zapošljavanje.

**Članom 12** Nacrta zakona briše se član 37 važećeg zakona (Akcioni plan zapošljavanja), zbog usklađivanja sa Uredbom o načinu i postupku izrade, usklađivanja i praćenja sprovođenja strateških dokumenata i Metodologijom razvijanja politika, izrade i praćenja sprovođenja strateških dokumenata.

**Članom 13** Nacrta zakona koji se odosi na član 38 važećeg zakona (Mjere aktivne politike zapošljavanja), u stavu 2 tačka 1 iz naziva mjere aktivne politike zapošljavanja „obrazovanje i osposobljavanje odraslih“ riječ odraslih briše se. U tački 4 riječ „preduzetništvo“ zamijenjena je riječju „samozapošljavanje“, tako da se mjera aktivne politike zapošljavanje „podsticaji za preduzetništvo“ ubuduće naziva „podsticaji za samozapošljavanje“. U stavu 2 riječi „Akcionom planu i“ brišu se zbog usklađivanja sa članom 12 Nacrta zakona.

**Članom 14** Nacrta zakona koji se odnosi na član 40 Zakona (Obrazovanje i osposobljavanje odraslih) iz naziva člana, kao i st. 1, 2 i 3 riječ „odraslih“ briše se, tako da se isti usklađuje sa članom 13 Nacrta zakona. Takođe, u stavu 1 riječi: „osposobljavanje za sticanje znanja, vještina i kompetencija za sticanje radnog iskustva za samostalno obavljanje poslova u određenom nivou obrazovanja“ zamjenjuju se riječima: „pripravništvo, radi sticanja radnog iskustva kroz osposobljavanje za samostalno obavljanje poslova u kvalifikaciji nivoa obrazovanja, odnosno stručnoj kvalifikaciji“.

**Članom 15** Nacrta zakona koji se odnosi na član 41 Zakona (Podsticaji za zapošljavanje) u stavu 1 riječi „u skladu sa Akcionim planom“ brišu se. Ovom izmjenom vrši se usklađivanje sa članom 12 Nacrta zakona.

**Članom 16** Nacrta zakona koji se odnosi na član 42 Zakona (Direktno otvaranje radnih mjesta), stav 3, kojim je propisano da se Akcionim planom utvrđuju djelatnosti u kojima će se sprovoditi poslovi od javnog interesa, briše se, zbog usklađivanja sa članom 12 Nacrta zakona.

**Članom 17** Nacrta zakona koji se odnosi na član 43 važećeg zakona (Podsticaji za preduzetništvo) u nazivu člana, kao i st. 1, 2 i 5 riječ „preduzetništvo“ zamjenjuje se riječju „samozapošljavanje“ , tako da se isti usklađuje sa članom 13 Nacrta zakona.

**Članom 18** Nacrta zakona u članu 44 Zakona (Sprovođenje mjera aktivne politike zapošljavanja) st. 3, 4, 5, 6, 7, 8 i 9 brišu se. Razlog brisanja je u potrebi da se kroz nove članove Zakona dodatno preciziraju odredbe kojima se propisuje postupak za realizaciju programa aktivne politike zapošljavanja.

**Članom 19** Nacrta zakona dodaju se četiri nova člana kojima se propisuje postupak za realizaciju programa aktivne politike zapošljavanja (raspisivanje javnog konkursa, izbor korisnika sredstava, donošenje odluke o izboru korisnika sredstava, izbor organizatora obrazovanja).

**Članom 20** Nacrta zakona u članu 45 stav 1 Zakona riječi: „utvrđenih Nacionalnom strategijom“ zamjenjuju se riječima: „koje utvrđuje Vlada“, radi usklađivanja sa članom 11 Nacrta zakona.

**Članom 21** Nacrta zakona u članu 47 stav 2 riječi: „obezbjeđuju penzijsko i invalidsko osiguranje i zdravstveno osiguranje“ zamjenjuju se riječima: „obezbjeđuje penzijsko i invalidsko osiguranje“. Razlog je u potrebi usklađivanja sa Zakonom o doprinosima za obavezno socijalno osiguranje.

**Članom 22** Nacrta zakona koji se odnosi na član 50 važećeg zakona (Slučajevi u kojima osiguranik ne može ostvariti pravo na novčanu naknadu), vrši se izmjena radi usklađivanja sa Zakonom o radu.

**Članom 23** Nacrta zakona u članu 57 Zakona (Visina novčane naknade) u stavu 2 riječi: „obračunavaju se doprinosi za penzijsko i invalidsko osiguranje i zdravstveno osiguranje“ zamjenjuju se riječima: „obračunava se doprinos za penzijsko i invalidsko osiguranje“. Razlog je u potrebi za usklađivanjem sa Zakonom o doprinosima za obavezno socijalno osiguranje.

**Članom 24** Nacrta zakona koji se odnosi na član 59 Zakona (Pokretanje i vođenje postupka) dodaje se novi stav , kojim se propisuje da se zahtjev za ostvarivanje prava utvrđenih ovim zakonom podnosi na propisanom obrascu, neposrednom predajom, dostavljanjem zahtjeva poštom ili u elektronskom obliku, u skladu sa propisima o elektronskoj upravi.

**Članom 25** Nacrta zakona, u članu 62 poslije stava 1 dodaje se novi stav, kojim se propisuje da se evidencije u oblasti zapošljavanja vode u elektronskom obliku, u skladu sa propisima o elektronskoj upravi. Takođe, u stavu 2 riječi: „u oblasti zapošljavanja“ zamjenjuju se riječju „Zavoda“, kako bi se preciziralo da se radi o informacionom sistemu Zavoda za zapošljavanje.

**Članom 26** Nacrta zakona vrši se izmjena u članu 64 stav 2 Zakona, na način da se mijenja rok u kome je nezaposleno lice dužno lično doći u Zavod za zapošljavanje, radi pripreme za zapošljavanje i zaposlenja. Umjesto roka od 45 dana ubuduće će nezaposleno lice imati navedenu obavezu najmanje jednom za vrijeme od 60 dana. U stavu 3 člana 64 dodavanjem riječi: „elektronskim putem“ omogućiće se da se pozivanje nezaposlenog lica od strane Zavoda, osim pisanim pozivom ili putem telefona, može vršiti i elektronskim putem. Takođe, dodaje se novi stav kojim je propisano da se nezaposleno lice, odnosno ostali tražioci zaposlenja prijavljuju u evidencije ličnim dolaskom u Zavod ili elektronskim putem, u skladu sa propisima o elektronskoj upravi.

**Članom 27** Nacrta zakona u članu 65 važećeg zakona (Postupak vođenja evidencije o nezaposlenim licima i ostalim tražiocima zaposlenja) dodat je novi stav kojim je precizirano da se prijave i dokazi, na osnovu kojih Zavod vodi evidenciju o nezaposlenim licima i ostalim tražiocima zaposlenja, mogu podnijeti neposrednom predajom ili u elektronskom obliku, u skladu sa propisima o elektronskoj upravi.

**Članom 28** Nacrta zakona u članu 66 Zakona (Prestanak vođenja evidencije o nezaposlenim licima) u stavu 2, kojim se propisuju razlozi za prestanak vođenja evidencije o nezaposlenom licu strancu, dodaju se riječi: „privremene zaštite“, kako bi se pored ostalih kategorija stranaca prepoznali i stranci kojim je odobrena privremena zaštita u Crnoj Gori. Navedeno je u skladu sa članom 1 Nacrta zakona, kojim je dopunjena odredba člana 5 Zakona, na način da što je propisano da se nezaposlenim licem u smislu ovog zakona smatra i stranac kojem je odobrena privremena zaštita u Crnoj Gori. Takođe, u stavu 3 istog člana izvršena je izmjena roka u kojem se nezaposleno lice nakon prestanka vođenja u evidenciji može ponovo prijaviti Zavodu. Rok je skraćen sa šest na tri mjeseca.

**Članom 29** Nacrta zakona, u članu 71 važećeg zakona (Način vođenja evidencije) u stavu 2 dat je pravni osnov da se aktom ministarstva kojim se propisuju sadržaj evidencija, obrasci, način vođenja evidencija i izvještavanje na osnovu evidencija utvrđenih ovim zakonom, može propisati i način podnošenja obrazaca elektronskim putem. Takođe, dodat je novi stav kojim je propisano da se zahtjev za izdavanje uvjerenja o činjenicama o kojima Zavod vodi službenu evidenciju podnosi na propisanom obrascu neposrednom predajom ili u elektronskom obliku, u skladu sa propisima o elektronskoj upravi.

**Članom 30** Nacrta zakona Zakon je dopunjen novim članom 71a (Korišćenje podataka od drugih organa), kojim je dat pravni osnov da Zavod za zapošljavanje za obavljanje poslova u skladu sa ovim zakonom i drugim propisima koristi podatke iz elektronskih i drugih zbirki podataka organa nadležnih za njihovu obradu. Propisana je obaveza za Zavod za zapošljavanje da obezbijedi zaštitu podataka koje koristi od slučajnog ili neovlašćenog pristupa, korišćenja, obrade i prosljeđivanja, u skladu sa zakonom kojim se uređuje zaštita podataka o ličnosti. Takođe, propisana je obaveza za Zavod za zapošljavanje da, u cilju zaštite ličnih podataka prilikom obrade koja se vrši elektronskim putem, obezbijedi da se u informacionom sistemu Zavoda automatski evidentiraju korisnici ličnih podataka, podaci koji su obrađivani, pravni osnov za korišćenje podataka, broj predmeta, vrijeme odjave i prijave sa sistema.

**Članom 31** Nacrta zakona, u članu 73 važećeg zakona kojim je propisano koje poslove obavlja Zavod za zapošljavanje, dodata je nova tačka koja glasi: „uspostavlja i upravlja informacionim sistemom Zavoda, u skladu sa propisima o elektronskoj upravi.

**Članom 32** Nacrta zakona u članu 86 Zakona (Kaznene odredbe), u stavu 1 izvršena je izmjena u tač. 6 i 7, kao i brisanje tačke 8, kako bi se iste uskladile sa odgovarajućim centralnim odredbama u Zakonu.

**Članom 33** Nacrta zakona Zakon je u Prelaznim i završnim odredbama dopunjen članom 88a (Započeti postupci za realizaciju programa aktivne politike zapošljavanja) kojim je propisano da će se postupci za realizaciju programa aktivne politike zapošljavanja, izbor korisnika sredstava i izbor organizatora obrazovanja započeti prije stupanja na snagu ovog zakona okončati prema propisima koji su se primjenjivali do stupanja na snagu ovog zakona.

**Članom 34** Nacrta zakona Zakon je u Prelaznim i završnim odredbama dopunjen članom 90a (Usklađivanje propisa) kojim je propisana obaveza i dat rok za usklađivanje propisa za sprovođenje ovog zakona sa istim (60 dana od dana stupanja na snagu ovog zakona).

**Članom 35** Nacrta zakona propisano je da ovaj zakon stupa na snagu osmog dana od dana objavljivanja u „Službenom listu Crne Gore“.

**V. PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nije potrebno obezbjediti dodatna sredstva u u Budžetu Crne Gore.